## Odluka o raspisivanju javnog poziva za izdavanje dozvola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

### NN 103/2012 (14.9.2012.), Odluka o raspisivanju javnog poziva za izdavanje dozvola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

HRVATSKA AGENCIJA ZA POŠTU I ELEKTRONIČKE KOMUNIKACIJE

2260

Na temelju članka 12. stavka 1. točke 8. Zakona o elektroničkim komunikacijama (»Narodne novine« 73/08 i 90/11), u postupku izdavanja pojedinačne dozvole na temelju javnog poziva koji se vodi po službenoj dužnosti, Vijeće Hrvatske agencije za poštu i elektroničke komunikacije (HAKOM) je na sjednici održanoj 12. rujna 2012. donijelo

ODLUKU

O RASPISIVANJU JAVNOG POZIVA ZA IZDAVANJE DOZVOLA ZA UPORABU RADIOFREKVENCIJSKOG SPEKTRA ZA JAVNE MREŽE POKRETNIH ELEKTRONIČKIH KOMUNIKACIJA NA PODRUČJU REPUBLIKE HRVATSKE

1. Raspisuje se javni poziv za izdavanje dozvola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske u frekvencijskom području 790 – 862 MHz s pokrivanjem na razini Republike Hrvatske sukladno Tablici namjene radiofrekvencijskog spektra (NN 53/12), Planu dodjele za frekvencijski pojas 791 – 821/832 – 862 MHz, i međunarodnim koordinacijskim sporazumima, na vremensko razdoblje do 18. listopada 2024.

2. Radiofrekvencijski spektar 791 – 821/832 – 862 MHz dodjeljuje se u tri frekvencijska bloka od 2×10 MHz shematski prikazana u Dodatku 1. Pojedini podnositelj može podnijeti zahtjev samo za jedan blok od 2×10 MHz.

3. Pravo podnošenja zahtjeva za izdavanje dozvole iz točke 1. ima svaka pravna osoba ili fizička osoba sa sjedištem, odnosno prebivalištem u Republici Hrvatskoj.

4. Zahtjev za izdavanje dozvole iz točke 1. mora sadržavati sljedeće:

a. puni naziv i sjedište pravne ili fizičke osobe koja podnosi zahtjev, na obrascu iz Dodatka 2,

b. odgovornu osobu podnositelja zahtjeva, na obrascu iz Dodatka 2,

c. izvadak iz odgovarajućeg registra pravne ili fizičke osobe,

d. vrstu, opis i područje obavljanja djelatnosti javne mreže pokretnih elektroničkih komunikacija koju namjerava obavljati,

e. bonitet i solventnost te odgovarajuće bankovno jamstvo u iznosu 3.000.000,00 kn (tri milijuna kuna) na rok do 14. travnja 2013. godine u korist HAKOM-a,

f. iskazane prioritete za konkretne frekvencijske blokove od 2×10 MHz, na obrascu iz Dodatka 2,

g. izjava podnositelja zahtjeva da ima, odnosno da će u slučaju dobivanja dozvole, osigurati odgovarajuće prostorne i kadrovske uvjete koji su nužni za udovoljavanje uvjetima iz dozvole.

5. Zahtjev za izdavanje dozvole iz točke 1. može se podnijeti od dana objave u »Narodnim novinama«, a mora biti zaprimljen u sjedištu HAKOM-a najkasnije do 15. listopada 2012. do 10.00 sati po srednjoeuropskom vremenu, neovisno o načinu dostave zahtjeva. Zahtjev se podnosi na hrvatskom jeziku u jednom izvorniku kao i u elektroničkom obliku (CD/DVD-ROM) u zatvorenoj omotnici s označenim punim nazivom i sjedištem podnositelja zahtjeva. Svi prilozi koji su sastavni dio zahtjeva moraju biti uvezani tako da ne postoji mogućnost izuzimanja ili dodavanja listova.

Agencija će o zaprimljenim zahtjevima odlučiti sukladno odredbi članka 21. Pravilnika o načinu i uvjetima dodjela i uporabe radiofrekvencijskog spektra (»Narodne novine« br. 45/12).

6. Dozvola će sadržavati sljedeće uvjete dodjele i uporabe radiofrekvencijskog spektra iz točke 1.:

a. mogućnost prijenosa ili davanja u najam radiofrekvencijskog pojasa, koji je dodijeljen dozvolom, drugoj osobi, uz prethodno pribavljenu suglasnost Agencije

b. obvezu pokrivanja – najmanje 50% teritorija Republike Hrvatske u roku od 5 godina od trenutka kada HAKOM utvrdi da je pojas 791 – 821/832 – 862 MHz upotrebljiv na području Republike Hrvatske s prihvatljivim razinama smetnji iz susjednih država

c. obvezu da prije početka rada radijske postaje prijavi HAKOM-u podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli.

d. obvezu nositelja dozvole vezano uz utjecaj na rad digitalne televizije.

7. Godišnja naknada za podmirivanje troškova HAKOM-a nastalih u upravljanju radiofrekvencijskim spektrom iz točke 1. za svaku javnu pokretnu mrežu iznosi 180,000.00 kn/MHz (sto osamdeset tisuća kuna po dodijeljenom MHz) na dan donošenja ove odluke.

8. Naknada za državni proračun Republike Hrvatske za korištenje radiofrekvencijskog spektra iz točke 1. za svaku javnu pokretnu mrežu na dan donošenja ove odluke iznosi:

a. godišnja naknada za uporabu neuparenog radiofrekvencijskog spektra – 800.000,00 kn/MHz (osam stotina tisuća kuna po dodijeljenom MHz)

b. jednokratna naknada za dozvolu za uporabu radiofrekvencijskog spektra – 150.000.000,00 kn (sto pedeset milijuna kuna)

c. godišnja naknada za dozvolu za uporabu radiofrekvencijskog spektra – 0,5% od ukupnoga godišnjeg bruto prihoda, ostvarenog obavljanjem djelatnosti elektroničkih komunikacijskih mreža i usluga na tržištu putem dodijeljenog radiofrekvencijskog spektra za javnu mrežu pokretnih komunikacija, u prethodnoj kalendarskoj godini i ne plaća se za prvu godinu valjanosti dozvole.

9. Izračun, visina te način plaćanja naknada iz točke 7. i 8. mogu se mijenjati temeljem propisa donesenih sukladno članku 84. Zakona o elektroničkim komunikacijama.

10. Ova odluka objavit će se na internetskim stranicama HAKOM-a i u »Narodnim novinama«.

Klasa: UP/I-344-05/12-03/01
Urbroj: 376-13/IS-12-1 (IS)
Zagreb, 12. rujna 2012.

Predsjednik Vijeća
Miljenko Krvišek, dipl. ing. el., v. r.

**DODATAK 1**

Shematski prikaz frekvencijskih blokova:

|  |  |  |
| --- | --- | --- |
| 10 MHz | 10 MHz | 10 MHz |
| A | B | C |

791/832 MHz                                                                                821/862 MHz

A: 791 – 801/832 – 842 MHz

B: 801 – 811/842 – 852 MHz

C: 811 – 821/852 – 862 MHz

**DODATAK 2**

OBRAZAC PRIJAVE

Pravna ili fizička osoba koja podnosi zahtjev dužna je popuniti sva polja na ovom obrascu.

1. Puni naziv i sjedište:

2. Odgovorna osoba podnositelja zahtjeva:

3. Položaj frekvencijskog bloka – potrebno popuniti Tablicu 1 na način da se frekvencijski blokovi označavaju brojevima od 1 do 3, gdje se s 1 označava blok s najvećim prioritetom. Jedan prioritet moguće je pridijeliti samo jednom frekvencijskom bloku.

Tablica 1:

|  |  |  |  |
| --- | --- | --- | --- |
| Blok | A | B | C |
| Prioritet |  |  |  |

Sva polja u tablici moraju biti ispunjena!

Potvrđujem da su podaci dani u ovom obrascu i svi dodatni podaci dani uz ovaj obrazac točni i istiniti.

  Mjesto i nadnevak:             M.P.                Potpis odgovorne osobe
 podnositelja zahtjeva:

\_\_\_\_\_\_\_\_\_\_\_\_\_\_\_\_\_\_\_                            \_\_\_\_\_\_\_\_\_\_\_\_\_\_\_\_\_\_\_\_\_\_\_

103 14.09.2012 Odluka o raspisivanju javnog poziva za izdavanje dozvola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

103 14.09.2012 Odluka o raspisivanju javnog poziva za izdavanje dozvola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

103 14.09.2012 Odluka o raspisivanju javnog poziva za izdavanje dozvola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

103 14.09.2012 Odluka o raspisivanju javnog poziva za izdavanje dozvola za uporabu radiofrekvencijskog spektra za javne mreže pokretnih elektroničkih komunikacija na području Republike Hrvatske

Odluka, NN 103/2012-2260